钦定古今图书集成/理学汇编/经籍典/第157卷 > 《诗解统序》前人
## 钦定古今图书集成/理学汇编/经籍典/第157卷 > 《诗解统序》前人

《五经》之书，世人号为难通者，《易》与《春秋》。夫岂然乎？《经》
皆圣人之言，固无难易，系人之所得有深浅。今考于
《诗》，其难亦不让二《经》，然世人反不难而易之，用是通
者亦罕。使其存心一，则人人皆能明，而《经》无不通矣。
大抵谓“《诗》为不足通者有三：曰章句之书也，曰淫亵
之辞也，曰猥细之记也。”若然，孔子为泛儒矣。非唯今
人《易》而不习之，考于先儒亦无几人，是果不足通欤？
唐韩文公最为知道之笃者，然亦不过议其序之是
否，岂足明圣人本意乎？《易》《书》《礼》《乐》《春秋》，道所存也，《诗》
关此五者而明圣人之用焉。习其道，不知其用之与
夺，犹不辨其物之曲直，而欲制其方圆，是果成乎？故
《二南》牵于圣贤，《国风》惑于先后，豳居《变风》之末，惑者
溺于私见，而谓之“兼”上、下；二《雅》混于小、大而不明，《三
颂》昧于商、鲁而无辨，此一经大概之体皆所未正者，
先儒既无所取舍，后人因不得其详，由是难易之说
兴焉。毛、郑二学，其说炽，辞辨固已广博，然不合于经
者亦不为少，或失于疏略，或失于谬妄。盖《诗》载《关雎》，
上兼商世，下及武成、平、桓之间，君臣得失，风俗善恶
之事，广阔辽邈，有不失者鲜矣，是亦可疑也。予欲志
郑学之妄，益毛氏之疏略而不至者，合之于《经》，故先
明其《统要》十篇，庶不为之芜泥云尔。